মুখ্যমন্ত্রী মমতা বন্দ্যোপাধ্যায়ের টলিউড কানেকশনের কথা কারও অজানা নয়। টালিগঞ্জের চলচ্চিত্র ও সিরিয়াল জগতের সঙ্গে তাঁর সুসম্পর্কের বিষয়টি লক্ষ করা গিয়েছে সেই নন্দীগ্রাম আন্দোলনের সময় থেকেই। পরে মমতা রাজ্যের মুখ্যমন্ত্রী হলে সেই সম্পর্ক আরও গভীর হয়।

এই বিষয়ে অন্যান্য খবর

মঞ্চে তাবড় নেতারা, গরহাজির শুধু একজনই! বিশেষ দায়িত্ব নিয়ে জল্পনা


অতীতে একুশে জুলাইয়ের মঞ্চে বহু অভিনেতা-শিল্পীকে দেখা গিয়েছে। শনিবার ২৫তম একুশের মঞ্চেও সেই চেনা ছবি। মুখ্যমন্ত্রীর সঙ্গে সাংসদ দেব ছাড়াও মঞ্চ আলো‌ করে দাঁড়িয়ে থাকতে দেখা যায় বাংলার টেলি-সিনে জগতের তারকাদের। নুসরত জাহান, মিমি চক্রবর্তী, ইন্দ্রাণী হালদার, জুন মাল্য, তনুশ্রী চক্রবর্তী, শ্রীতমা ভট্টাচার্য, যশ দাশগুপ্ত, ঋতিকা সেনের মতো অনেকেই ছিলেন মমতার পাশে। তবে এই ভিড়ে এবার এমন একজনকে দেখা গেল, যাঁকে এর আগে সেভাবে তৃণমূলের মঞ্চে দেখা যায়নি— তিনি অভিনেত্রী প্রিয়ঙ্কা সরকার। 

বাঘাযতীন তরুণ সঙ্ঘের আলোচনাচক্রে। ছবি: অ্যাডভার্ব।
একুশের মঞ্চে প্রিয়ঙ্কার থাকা নিয়ে গুঞ্জন শোনা যাচ্ছে। প্রিয়ঙ্কা কি কেবলই মমতার সঙ্গে স্টেজ শেয়ার করছেন, নাকি তিনি এবার রাজনীতিতে নামবেন?
কেবল একুশের মঞ্চে আসার কারণেই যে এমন গুঞ্জন শোনা গেল, তা নয়। প্রায় বছরখানেক ধরেই প্রিয়ঙ্কার নানা সামাজিক সক্রিয়তা থেকেই এমন কথা ভাসছে বিনোদন দুনিয়ায়। কখনও পাড়ার ক্লাব বাঘাযতীন তরুণ সঙ্ঘের মাঠে পিঠে-পুলি উৎসবে নিজের হাতে সকলকে খাওয়ানো, কখনও বা ওই ক্লাবের সঙ্গে যৌথ উদ্যোগে কলকাতার বিভিন্ন পুজো কমিটির উদ্যোক্তা, প্রতিমাশিল্পী ও আলোকশিল্পীদের সঙ্গে বিশেষ আলোচনাচক্রের আয়োজন। তাঁর এহেন জনসংযোগকে রাজনীতিতে নামার ‘ওয়ার্ম আপ’ বলে দাবি করছেন কেউ কেউ। 
স্বাভাবিক ভাবেই একুশের মঞ্চে প্রিয়ঙ্কার উপস্থিতি সেই সম্ভাবনাকে আরও জোরালো করে তুলল। আদৌ এই গুঞ্জনের কোন সারবত্তা রয়েছে, নাকি পুরোটাই নিছক গুজব, তা জানতে আপাতত অপেক্ষা করা ছাড়া অবশ্য উপায় নেই।